
„AZ ÉN CÍMERPAJZSOM” A serdülőkorú fiatalok énképének vizsgálata

Dolgozatunk a serdülőkorú fiatalok énképét vizsgálja. A kutatási eredmények bemutatását egy szakirodalmi áttekintés előzi meg. A szakirodalmi bemutatás két nagy tartalmi egységből áll. Az első rész a serdülőkor rövid bemutatását tárgyalja, a második rész pedig az énképet azon belül is a serdülők énképének jellegzetességére helyezi a hangsúlyt. A pubertáskor rövid összefoglalását néhány serdülőkkel kapcsolatos kutatási eredménnyel színesítetjük, majd a további áttekintésben azt vázoljuk, hogy milyen sajátosságai vannak a serdülőkornak a modern társadalmakban illetve a természeti népeknél. Az egyszerű kultúrákban a gyermekkorból a felnőttségbe való átmenet nem szakasz, hanem egyértelmű határvonal, ami valamilyen beavatási szertartáshoz köthető. A dolgozatban kontinensenként mutatjuk be, hogy a különböző népeknél milyen beavatási szertartáson kell átesniük a serdülőknek, hogy az ifjakat a közösség teljes jogú tagjának tekintsék.

Kutatásunk során két módszer – kérdőív és címerpajzs – segítségével vizsgáltuk a serdülőkorú fiatalok önmagukról alkotott képét. Vizsgálatunk arra irányult, hogy bemutassa a serdülők énképének jellemzőit, ezen belül feltárja azt, hogy a pubertások különböző énképei (szubjektív énkép, ideálisnak vélt énkép, társak által róluk adott kép) között milyen összefüggések állapíthatók meg. Ezen kívül a kutatás célkitűzése volt az is, hogy megismerje a 14-18 éves fiatalok énre irányuló vágyait és törekvéseit. A vizsgálat során nyert adatok tanúsága szerint a serdülők szubjektív énképének átlaga 2,77, ami a 7-es skálán közepesnek tekinthető. A felmért pubertások úgy vélik, hogy magukat leginkább a barátságosság jellemzi. A serdülők többsége türelmet, kedvességet venne magának, továbbá a megkérdezett fiatalok a lustaságtól, a türelmetlenségtől és a bunkóságtól szabadulnának meg leginkább. A kutatás során azt találtuk, hogy a serdülők szubjektív énképe szorosabb összefüggést mutat az ideálisnak vélt énképpel, mint a társak által róluk adott képpel. Ezen kívül a kutatási eredmények alapján az is megállapítást nyert, hogy serdülőkorban a kortárskapcsolatok nyújtják az identitás kiformálásának legfőbb szociális színterét.

Vizsgálatunk hozzájárul a serdülők mélyebb megismeréséhez illetve a pubertások énképéből olyan ismeretek vonthatóak le, amelyek a velük való bánásmódnál illetve személyiségük nevelésnél kiindulópontként szolgálhatnak.



